Mzken er ni år og kommer fra Syrien. Selv om hun kom til Danmark for bare syv måneder siden, kan hun allerede stave sit navn på et nærmest fejlfrit dansk. Og nu sidder hun på en økologisk bondegård i et land langt mod nord og guffer æbleskiver.

Mzken er sammen med sin familie og en større gruppe flygtninge blevet inviteret til julehygge på Barresøgård i Lynge i Nordsjælland. Det er netværket Venligboerne i Allerød, der har taget initiativet. Og gårdejer Lars Juel Sørensen lægger rammerne til.

"Det er jo den bedste måde at få give dem et indtryk af Danmark på. Her hos os kan de gå rundt og hilse på vores heste, grise, køer og høns, og så kan de få noget hjemmebagt brød og en julesang i vores opholdsstue," fortæller Lars Juel Sørensen.

Rashid på fem år til julehygge. Foto: Lisbeth Davidsen

Mange af flygtningene kommer fra Syrien, og de ser ud til at nyde arrangementet. Især ligner børnene nogle, der er klar til at adoptere æbleskive-traditionen. Men det stikker dybere.

"Vi er glade for det her arrangement," siger Younes Armosh, der flygtede fra Syrien for snart tre år siden.

"Det betyder jo noget, at vi lærer nogle danskere at kende", tilføjer han.

Svava Lykkegaard Hansen fra Venligboerne er enig.

"Det handler jo om at lære hinanden at kende. Jeg lærte Younes at kende i et tog, og han var en meget flink, ung mand," fortæller hun.

Lars Juel Sørensen sætter sig bag klaveret og spiller Rudolf med den Røde Tud. Flere af de syriske børns læber bevæger sig. De kender allerede den sang. En flok lyshårede børn danser løs. De mørke kigger lidt genert til. Og smiler. Integrationen er i gang og skylles ned med friskpresset æblemost.